“Il-Liġi Opportunitajiet Indaqs (Persuni b’Diżabilità) ilha titħaddem għal dawn l-aħħar 14-il sena iżda issa wasal iż-żmien biex tiġi riveduta biex tirrifletti l-ħtiġijiet tal-lum u tal-futur.” Dan qalu f’konferenza tal-aħbarijiet dalgħodu ċ-Chairman tal-Kummissjoni Nazzjonali Persuni b’Diżabilità s-Sur Oliver Scicluna waqt li ħabbar it-tnedija tal-proċess ta’ konsultazzjoni dwar l-emendi li hemm bżonn isiru għal-liġi. Dan il-proċess ingħata l-isem ta’ Flimkien, Insaħħu d-Dritijiet Tagħna. Is-Sur Scicluna spjega kif il-Liġi Opportunitajiet Indaqs, li daħlet fis-seħħ fis-sena 2000, serviet b’mod tajjeb biex tiddefendi u sseddaq id-drittijiet ta’ persuni b’diżabilità, iżda bit-tħaddim tagħha, wieħed jista’ jinduna li hemm xi aspetti minnha li għandhom bżonn jissaħħu fil-waqt li hemm bżonn li jiddaħħlu oħrajn. Dan inħass aktar minn meta Malta rratifikat il-Konvenzjoni tan-Nazzjonijiet Uniti dwar id-Drittijiet tal-Persuni b’Diżabilità fl-2012. Sabiex tħajjar u tgħin lil pubbliku sabiex jikkontribwixxi f’dan il-proċess, il-KNPD ippreparat dokument li jista’ jgħin fit-tfassil ta’ suġġerimenti. Fih hemm ukoll għaxar domandi li jistgħu jgħinu għal dan il-għan. Il-proċess ta’ konsultazzjoni jagħlaq nhar il-Ġimgħa 28 ta’ Novembru u matul dan ix-xahar il-pubbliku huwa mħeġġeġ jibgħat is-suġġerimenti tiegħu jew permezz tal-posta tal-email [email protected] jew bil-posta fl-indirizz Kumitat Reviżjoni tal-Liġi, KNPD, Bugeia Institute, Santa Venera, SVR1619.